18.9.2023 г.
BG
Официален вестник на Европейския съюз
L 229/3
(8)
Като се има предвид глобалният характер на веригата за доставки на полупроводници, международното сътрудничество с трети държави е важен фактор за постигането на устойчивост на екосистемата на Съюза в областта на полупроводниците.
Действията, предприемани съгласно настоящия регламент, следва също така да позволят на Съюза да засили ролята си като център за високи постижения в една по-добре функционираща глобална, взаимозависима екосистема в областта на полупроводниците.
За тази цел Европейският съвет по полупроводниците следва да предоставя консултации на Комисията по въпроси, свързани с координирането на тези усилия и засилването на сътрудничеството по глобалната верига за създаване на стойност в областта на полупроводниците между Съюза и трети държави, да взема предвид, когато е уместно, становищата на Алианса за процесори и полупроводникови технологии и на други заинтересовани страни.
(9)
В съответствие с международните задължения и приложимите процедурни изисквания Съюзът и държавите членки биха могли да се ангажират, включително по дипломатически път, с международни стратегически партньори, които имат предимства в сектора на полупроводниците, с оглед на намирането на решения за укрепване сигурността на доставките и за преодоляване на бъдещи смущения във веригата на доставки на полупроводници, например смущения, дължащи се на ограничения върху износа от трети държави, и за да се установи наличието на суровини и междинни продукти.
Това може да включва, когато е целесъобразно, координация в рамките на съответните международни форуми, сключване на инвестиционни и търговски споразумения или предприемане на други дипломатически усилия в съответствие с приложимите процедурни изисквания или взаимодействие със съответните заинтересовани страни.
(10)
С цел да се надгради ангажиментът за задоволяване на потребностите от работна ръка в цялата верига за доставки на полупроводници, Комисията следва да осигури полезни взаимодействия със съществуващите програми на Съюза и следва да подкрепя и насърчава държавите членки при създаването на инициативи, които допринасят за обмена на академични знания с международни стратегически партньори.
(11)
Насърчаването на международното сътрудничество и обмена на знания въз основа на интересите на Съюза, взаимните ползи, международните ангажименти и, доколкото е възможно, реципрочността, представлява ясна цел на Съюза.
Въпреки това нарушаването на правата върху интелектуалната собственост (ИС), неразрешеното разкриване на търговски тайни или изтичането на чувствителни нововъзникващи технологии в сектора на полупроводниците биха могли да застрашат интересите на Съюза в областта на сигурността.
В този контекст Комисията проучва конкретни предложения за укрепване на нормативната уредба на Съюза в областта на инвестициите и контрола на износа.
Освен това Съюзът и държавите членки следва да си сътрудничат със стратегическите партньори за укрепване на съвместното технологично и промишлено лидерство в съответствие с приложимите процедурни изисквания.
(12)
Секторът на полупроводниците се характеризира с много високи разходи за разработване и иновации и много високи разходи за изграждане на съвременни съоръжения за изпитване и валидиране в подкрепа на промишленото производство.
Това оказва пряко въздействие върху конкурентоспособността и иновационния капацитет на промишлеността на Съюза, както и върху сигурността на доставките и устойчивостта на екосистемата на Съюза в областта на полупроводниците.
Предвид поуките, извлечени от неотдавнашния недостиг на компоненти в Съюза и в световен мащаб, и бързото развитие на технологичните предизвикателства и иновационните цикли, засягащи веригата за създаване на стойност в областта на полупроводниците, е необходимо да бъдат засилени съществуващите силни страни на Съюза и така да се увеличи неговата конкурентоспособност, устойчивост, научноизследователски и иновационен капацитет чрез създаването на инициативата.
(13)
Държавите членки носят основната отговорност за поддържането на силна, конкурентоспособна, устойчиво развита и иновативна промишлена база на Съюза.
Естеството и мащабът на научноизследователските и иновационните предизвикателства в областта на полупроводниците обаче изискват действията да се предприемат в сътрудничество на равнището на Съюза.
(14)
За да се изгради капацитетът на Съюза за научни изследвания и иновации в областта на полупроводниковите технологии, който е необходим за запазване на неговата водеща позиция при инвестициите в областта на научните изследвания и промишлеността и за запълване на наличната празнина между научноизследователската и развойна дейност и производството, Съюзът и държавите членки следва по-добре да координират усилията си и да инвестират съвместно.
Настоящите предизвикателства пред екосистемата на Съюза в областта на полупроводниците налагат постигането на широкомащабен капацитет и изискват колективни усилия от страна на държавите членки, както и осигуряването на подкрепа от страна на Съюза за развитието и внедряването на широкомащабен капацитет.
Тези колективни усилия обхващат предоставяне на финансови ресурси в съответствие с амбицията на инициативата в подкрепа на развитието и широкото разпространение на иновационен капацитет и мащабна цифрова инфраструктура, включително виртуална платформа за проектиране, пилотни линии, в това число за квантови интегрални схеми, и разпространението на знания, умения и компетентности в полза на цялата екосистема в областта на полупроводниците.
За да се постигне това, Съюзът и държавите членки следва да вземат предвид целите за двоен екологичен и цифров преход.
В този контекст полупроводниковите устройства и производствени процеси предлагат значителни възможности за намаляване на въздействието на промишлеността върху околната среда, и по-специално